Birthe Skaarup (DF), 2007-04-10:
Da Dansk Folkepartis erhvervsordfører, fru Colette L. Brix, ikke kan være til stede, har jeg lovet at fremføre følgende: I forbindelse med den stigende fokus, der har været på bonusaflønning af ledende medarbejdere og specielt direktører, har Dansk Folkeparti lagt vægt på en undersøgelse af forholdene og uhensigtsmæssighederne i det nuværende system.
Dansk Folkeparti pegede på, at der kan være et problem vedrørende overtagelse af børsnoterede selskaber, og derfor har vi bedt ministeren om at undersøge sagen til bunds, og derfor tager vi meget positivt imod den åbenhedspakke, der præsenteres med dette forslag.
Der er ingen tvivl om, at en direktør i et selskab, der skal sælges, kan komme i en loyalitetskonflikt over for de eksisterende aktionærer, hvis køber vifter direktøren om næsen med en gunstig bonusordning.
Derfor er et forbud mod bonus i forbindelse med overtagelser et rimeligt skridt.
Dansk Folkeparti kan ydermere stille sig positivt over for de to andre elementer i åbenheds pakken.
Vi noterer os, at kravet om at meddele planer om udbetaling af målselskabets midler ikke i sig selv vil lægge bindinger på køber, men blot sikre åbenhed.
Dansk Folkeparti har ønsket, at generalforsamlingerne i de børsnoterede selskaber får større indflydelse på bonuslønordningerne, og derfor er der fornuft bag et initiativ, der sikrer generalforsamlingens bemyndigelse til fastsættelse af retningslinjer for bonusløn, inden der forhandles mellem direktion og bestyrelse.
Dermed kan aktionærerne udøve deres indflydelse inden forhandlingerne i stedet for at skulle reagere efterfølgende ved behandlingen af årsrapporten.
Der er selvfølgelig en række faldgruber, man skal være opmærksom på, for det er en offentlig virksomhed og ikke en privat investor, der er tale om, og vi anerkender, at der er grundlæggende fornuft bag, at en investor kan sidde med i en bestyrelse.
Derfor forekommer det os logisk, at Vækstfonden får lov at sidde med i bestyrelsen i selskaber, de investerer i.
Man skal huske på, at dette kan medvirke til at professionalisere bestyrelserne i mindre selskaber.
Men det skal siges, at det vil forekomme mærkværdigt, hvis det er Vækstfondens egne sekretariatsfolk, der skal sidde i bestyrelsen.
Som offentlig virksomhed bør der lægges vægt på, at det er professionelle investorer og erhvervsdrivende, der udpeges.
Man skal træde mere varsomt, når det kommer til at udvide Vækstfondens ejerskabsgrænse til over 25 pct.
Vi anerkender, at grænsen på de 25 pct. kan skabe uhensigtsmæssigheder og stivheder i forbindelse med kapitaliseringer, men Vækstfonden må som statslig virksomhed på den anden side heller ikke have for store ejerandele.
Dansk Folkeparti er derfor ikke indstillet på at fjerne begrænsningen helt, men kan acceptere den i lovforslaget valgte løsning, hvor Vækstfonden som udgangspunkt skal redegøre for, hvordan den vil justere tilbage til de 25 pct.
Lovforslagets andre elementer har vi i Dansk Folkeparti ikke særlige bemærkninger til.
Vi kan derfor støtte de foreslåede ændringer vedrørende Finanstilsynets risikobaserede tilsyn, individuelle solvenskrav og frivillighed i Garantifonden.
Med disse kommentarer vil vi gå positivt videre med lovforslaget i det kommende udvalgsarbejde.